代書寄趙宏
作者：曾鞏
朝代：宋

paragraphs: 憶承昨歲致書召，遂入江城同一笑。
羸奴小馬君所借，出犯朝寒鞅頻掉。
從來萬事固已拙，況乃病敦顔不少。
去隨衆後已自枉，更苦世情非可料。
一心耿耿浪誠直，百口幡幡競訶誚。
獨君踴躍於我顧，譬於真玉火空燒。
別來未幾歲云換，楊柳得春還窈窕。
東溪最好水已淥，桃李萬株紅白照。
當時病卧不能出，日倚東風想同調。
逡巡紅白委地休，新葉可書陰可釣。
君持使傳入南師，忽領貔貅過蓬藋。
僧堂取酒就君飲，不覺乘歡盞頻釂。
屋西明月過簾白，簾角有時飛熠燿。
明聞鉦鼓催軍發，共上高樓看旗旐。
日高行忽又別君，從此閉門誰可嘯。
秋風已盡始得書，喜聽車輪返窮徼。
身欲追隨病未能，目斷珊瑚遮海嶠。
是時肺氣壯更惡，日以沉冥憂不療。
豈其艱苦天所憫，晚節幸值巫彭妙。
放心已保性命在，握手猶驚骨骸峭。
今年霜霰雖未重，室冷尚無薪可燎。
一畝酸寒豈易言，局促不殊魚在罩。
勞君書札數問訊，深愧薄材無象肖。
君心卓犖衆未識，安得辨口聞廊廟。